**«Квазимемлекеттік сектордың борышына мониторинг жүргізу және бақылау қағидаларын бекіту туралы» Қазақстан Республикасы Үкіметінің қаулысы жобасына**

**Анықтама**

Қазақстан Республикасының Бюджет кодексінің 146-бабына сәйкес, Квазимемлекеттік сектор субъектілерінің борышына мониторинг жүргізу және бақылау қағидалары әзірленді.

Осы Қағидалар квазимемлекеттік сектордың сыртқы және ішкі борышының жай-күйін мониторингтеу, сондай-ақ Қазақстан Республикасы Президентінің 2022 жылғы 10 қыркүйектегі № 1005 Жарлығымен бекітілген Қазақстан Республикасының мемлекеттік қаржысын басқарудың 2030 жылға дейінгі тұжырымдамасында (бұдан әрі − Тұжырымдама) көзделген шектеулердің сақталуын бақылау тәртібін айқындайды.

**Жалпы ережелер:**

– Қарыз алушылардың сыртқы және ішкі борышының ағымдағы жай-күйінің мониторингі даму жоспарлары мен іс-шаралар жоспарлары шеңберінде жүзеге асырылады;

– Қарыз алушылар тоқсан сайынғы негізде нысандар бойынша квазимемлекеттік сектор субъектілері ішкі және сыртқы қарыздарын (облигацияларды қоса алғанда) игеру, өтеу және оларға қызмет көрсету туралы ақпаратты жібереді;

– Қарыз алушылар жартыжылдық негізде квазимемлекеттік сектор субъектілерінің алдағы бес жылдық кезеңге арналған қарыздары бойынша негізгі борышты жоспарланатын игеру және өтеу бойынша ақпаратты мемлекеттік мүлік жөніндегі уәкілетті органға жібереді;

– Бюджетті атқару жөніндегі орталық уәкілетті орган тоқсан сайынғы негізде мемлекеттік борыштың жай-күйі туралы мәліметтерді ескере отырып, Тұжырымдамада көзделген мынадай борыштық шектеулердің сақталуын бақылауды жүзеге асырады:

1) мемлекеттік борыш пен квазимемлекеттік сектор борышының жоғарғы шегі жиынтығында жалпы ішкі өнімге шаққанда 53,2 пайыздан аспайды, оның ішінде квазимемлекеттік сектор борышының жоғарғы шегі жалпы ішкі өнімге 21,2 пайыздан аспайды (мемлекет бақылайтын ұйымдардың өзара міндеттемелері және бақыланатын бейрезидент ұйымдардың міндеттемелері борыштың жоғарғы шегінің есебіне енгізілмейді);

2) Қазақстан Республикасының Үкіметі сыртқы борышының (мемлекет кепілдік берген сыртқы борышты ескере отырып) және квазимемлекеттік сектор субъектілері сыртқы борышының көлемі Қазақстан Республикасы Ұлттық қорының валюталық активтері сомасының 75 пайызына тең мөлшерден аспайды.

**Күтілетін нәтижелер:**

– Квазимемлекеттік сектор субъектілерінің Тұжырымдамамен айқындалған борыштық ковинанттарды сақтауы;

– Шекті мемлекеттік борыш пен квазимемлекеттік сектор борышының өсуіне жол бермеу.